**REGLER FOR INTERNAT OG FRITID**

**VAL VIDEREGÅENDE SKOLE**

Hovedmålsetting for skole- og internatmiljø:

**Val bidrar til positiv utvikling av hele mennesket!**

**Val skal ha et skole- og internatmiljø som er preget av trygghet, omsorg og et godt læringsmiljø der eleven står i fokus.**

**«TILLIT, TRIVSEL, TRYGGHET»**

**Innledning**

Vårt mål er å legge forholdene til rette for et godt skole- og internatmiljø, slik det er beskrevet i hovedmålsettingen. Reglene gjelder også for uteboende elever og gjester når en oppholder seg på Vals område. Reglene gjelder for alle relevante forhold så lenge eleven har elevstatus ved skolen, det vil også si på skoleturer, ved opphold hos praksisvert og i andre sammenhenger der skolen er ansvarlig. Reglene er ikke uttømmende, det vil si at de ikke dekker alle tenkelige situasjoner og at det er rom for å utøve skjønn i forståelsen.

Den som tar imot skoleplass ved Val videregående skole, får i utgangspunktet internatplass. Ved manglende kapasitet på internatrom prioriteres først elever på vg1 og vg2. Elever kan si i fra seg internatplassen dersom de ikke ønsker å bo i internatet.

Elever som bor i internatet undertegner egen kontrakt for internatoppholdet. For elever under 18 år må foresatte også undertegne. Oppsigelsestid av internatkontrakten er for elever tre måneder. Dersom en elev ikke følger opp sine plikter som elev eller viser seg lite egnet til å bo i internatet, kan han/hun miste internatplassen.

**Brannsikkerhet**

* Alle som bor i internatet skal sette seg inn branninstruksen i det aktuelle bygg og rom, og følge denne.
* Gangene på internatet og rømningsveier skal være frie for utstyr, møbler, tørkestativ med mer.
* Fyrverkeri og andre eksplosiver er til enhver tid forbudt å oppbevare og bruke på skolens område.
* Det er forbudt å oppbevare drivstoff eller andre lettantennelige stoff på internatet.
* Det er ikke anledning til å ha med egne hvitevarer på eget rom, utenom kjøle-/fryseskap. Det er heller ikke tillatt med kaffetrakter, vannkoker, mikrobølgeovn eller andre elektriske kjøkkenapparater på eget rom. Medbrakt varmeovn er ikke tillatt å bruke.
* Det er forbudt å utløse falsk alarm med vilje. Skolens brannvernutstyr skal ikke misbrukes
* Brannvarslingen er koblet direkte opp mot brannvesenet slik at de rykker automatisk ut ved brannalarm. Den som løser ut brannalarmen kan måtte betale erstatning til brannvesenet.
* Misbruk av lighter eller fyrstikker er forbudt.
* Det er kun tillatt med elektriske lys.

**Innetider og brannlister**

* Ved innetid skal alle signere på brannlisten at de er kommet inn på sitt internat for kvelden. Eleven må signere selv. Det er ikke tillatt å skrive eller tegne andre ting på brannlistene.
* Det skal være ro i internatene fra kl. 22.00.
* Kveld før skoledag: Innetid på internatet kl. 23.00-06.00. Eleven skal være på sitt eget rom fra kl. 23.30. Eleven har ikke anledning til å oppholde seg på andre internat før frokost.
* Elever på Vg3 har ikke innetid. De kan derimot ikke oppholde seg på andre enn Vg3-internater etter innetid, eller på annen måte skape uro.
	+ Elever på Vg3 skriver seg på brannlista når de kommer inn på internatet for natta.
* Natt til lørdag og søndag (mellom påske og høstferien): Innetid 01.30-06.00.  Eleven har ikke anledning til å oppholde seg på andre internat før kl 09.00.
* Natt til lørdag og søndag (mellom høstferien og påskeferien): Innetid 01.00-06.00. Eleven har ikke anledning til å oppholde seg på andre internat før kl 09.00.
* Elever under 18 år må innhente tillatelse fra foresatte dersom de skal overnatte andre steder enn hjemme i helgene. Dersom elever under 18 år skal overnatte utenfor internatet natt til skoledag, så må foresatte gi beskjed til tilsyn om dette.
* Elever som har skrevet seg ut for natta, er utskrevet til frokost neste dag, og kan derfor ikke komme tilbake til internatet før tidligst frokosten starter.

**Rom og fellesareal**

* Ingen forsikring dekker skader og tyveri når dører og vinduer er åpne. Skolen er ikke erstatningspliktig for ting som blir borte eller ødelagt på internatet. Dette gjelder også i matsalbygg og vaskerom.
* Elevene er ansvarlige for sitt rom med inventar, samt i fellesareal. Skader må erstattes.
* Dersom det oppstår skade/tyveri på elevrom eller eiendeler som hører elever til, er dette elevens eget ansvar, så lenge skolen ikke kan lastes. Eleven må selv sørge for at innboforsikringen til foreldrene dekker elevens inventar
* Eleven er ansvarlig for skader som oppstår på rom, også om han/hun ikke var til stede, og kan måtte betale for dette. Det er viktig at eleven låser rommet sitt.
* Det brukes kitt til oppheng av ting på veggene. Det er ikke anledning til å bruke tape eller spiker.
* Det er ikke tillatt å henge opp lyslenker med klisterunderlag fordi de ødelegger veggen.
* Det er ikke tillatt å bruke komfyr eller andre elektriske kjøkkenapparat på internatkjøkkenet etter innetid.
* Internatet skal vaskes mandag og torsdag hver uke etter gjeldende vaskeliste. Ikke godkjent vask fører til et trekk i depositumet på kr 250 per gang. Elever er selv ansvarlig for å bytte med andre elever dersom de ikke kan vaske de oppsatte dagene. Etter nyttår og til sommeren er det storvask på internatet. Alle elever er pliktig til å møte opp på dette. Ikke oppmøte eller godkjent vask fører til at en får et trekk i depositumet på kr 500,-. Manglende vask ved utflytting av rom medfører trekk i depositumet.
* Det er ikke anledning til å ommøblere på rommet uten godkjenning fra internatleder.
* Internatpersonalet har med jevne mellomrom romsjekk av renhold og orden på internatrommene. Dette vil bli varslet på forhånd.
* Elevene skal sove på sitt eget rom.
* Man er pliktig til å møte på internatmøte.
* Eleven kan ha med jaktvåpen. Våpenet må godkjennes av skolen og skal oppbevares i skolens våpenskap
* Det er ikke tillatt å oppbevare motorsag, øks, større kniver eller andre farlige gjenstander på rom eller fellesareal

**Besøk**

* Overnatting på andre elevrom er kun tillatt i helgene og skal avklares i forkant med tilsyn eller internatleder.
* Overnattingsbesøk av gjester utenfra skal avklares med internatleder i god tid før besøket kommer.
* Elevene er ansvarlig for å orientere gjester om internatreglementet og andre praktiske forhold ved å være gjest på Val.
* Besøkende må forlate skolen innen kl 23.00.
* Gjester som ikke innretter seg etter reglementet kan bli bortvist.
* Gjester må betale for overnatting og mat. Gjester som bor på elevrom betaler eventuelt kun for leie av sengetøy i tillegg til maten.
* Gutter og jenter kan ikke overnatte hos hverandre.

**Vis hensyn og ta ansvar**

* Alle er ansvarlig og skal bidra til et trygt og godt miljø.
* Alle elever har et ansvar for å melde fra til en ansatt dersom noen blir mobbet, eller hvis man er bekymret for en medelev.
* Bilder og plakater som kan virke støtende tillates ikke.
* Beskjeder som gis av tilsyn og andre ansatte, skal respekteres.
* Det skal være arbeidsro på internatet til skolearbeid.
* Lydnivået på musikkanlegg m.m. skal være hensynsfullt.
* All motorisert ferdsel skal skje hensynsfullt, spesielt med tanke på mennesker og dyr som ferdes langs veiene. Ved uaktsom kjøring på Vals område kan en miste retten til å kjøre her.
* Det er ikke tillatt for elever å kjøre innenfor bommene på internattunet. Det gjelder også selv om bommene står åpne.
* Kjøretøy og sykler skal parkeres på anviste steder.

**Bruk av internett og sosiale medier**

* Skolens internett er stengt fra kl 24.00 til 06.00 mandag til fredag~~.~~
* Det er forbudt å søke etter, laste ned, lagre, skrive ut eller spre materiale som:

- inneholder pornografi, nazistisk og/eller rasistisk propaganda.

- inneholder hat, oppfordring til bruk av narkotika, vold eller andre lovbrudd

- har som formål å skade/krenke/mobbe andre personer.

- har som formål å skade datamaskiner og lignende.

* Elever som ikke respekterer disse reglene, kan bli stengt ute fra nettet på ettermiddags- og kveldstid. Mobbing på nettet kan bli politisak.

**Røyking, alkohol og andre rusmidler**

* Røyking er kun tillatt på anvist sted.
* Skolen kontakter foresatte til elever under 18 år som røyker.
* Det er ikke tillatt å innta rusmidler eller å være påvirket på skolens område. Det er heller ikke tillatt å være i besittelse av alkohol eller andre rusmidler eller brukerutstyr for rusmidler. Det gjelder også utstyr som tyder på bruk eller forbindes med bruk. Bruk av narkotika vil bli politianmeldt.
* Det er ikke anledning til å oppbevare tomgods på Val. Oppbevaring av tomgods blir behandlet på samme måte som oppbevaring av alkohol.
* Alle som er til stede et sted på Val sitt område der det brukes alkohol eller andre rusmidler får reaksjon for dette.  Dette gjelder også om man selv ikke konsumerer noe.
* Alkohol og/eller andre rusmidler som oppdages vil bli inndratt og destruert.

**Matsal**

* I matsalen forventes god folkeskikk.
* Sko og ytterklær skal tas av og henges opp i gangen.
* Fjøs- eller stallklær skal ikke inn i matsalen.
* Det er viktig med god personlig hygiene. Hendene skal vaskes før du går inn i matsalen.
* Minimumsantrekk i matsalen er t-skjorte eller singlet og shorts. Sokker er påbudt.
* Matsalen har faste åpningstider. Rekker du ikke et måltid, så må du smøre matpakke eller få andre til å ordne mat til deg.
* Forsyn deg passelig ved buffeen, og smør maten ved sitteplassen.
* Maten skal stå på buffeen under måltidet.
* Ta med tallerken, bestikk og glass til oppvasken etter måltidet. Stolen henges opp på bordet.
* Tallerkener, bestikk, glass og lignende skal ikke tas ut av matsalen.
* Elevene har kjøkkentjeneste etter middag og kveldsmat etter liste som henger utenfor matsalen. Elevene er selv ansvarlig for å følge med når det er sin tur. Ikke oppmøte medfører kr 100,- i trekk på depositumet.
* For at en elev skal få tilpasset meny, må det dokumenteres med legeerklæring at dette behøves på grunn av helsemessige årsaker.
* Ved spesialmenyer som krever dyrere råvarer, kreves det høyere kostpenger.

**Transport av elever**

* Elever som bor på internatet betaler 600,- for et skysstilbud gjennom skoleåret som dekker:

- noen fritidsaktiviteter

-oppsatte handleturer til Kolvereid lørdager

-transport til/fra flyplass og hurtigrute fredager og søndager.

-transport til/fra flyplass og hurtigrute ved skolestart og skoleslutt.

-reising andre dager må ordnes og dekkes på egenhånd.

* Skyss til lege/tannlege må eleven dekke selv, med mindre det er akuttskade som skjer i skoletiden

**Regler for uteboende elever og gjester**

* Internatreglementet gjelder også for uteboende elever og gjester.
* Elever som ikke bor på internatet, og som vil spise i matsalen, må betale for dette. Fast lunsjavtale kan tegnes. Dersom man smører matpakke, regnes dette som et ekstra måltid som skal betales for.
* Gjester kan ta te eller kaffe gratis.
* Brudd på reglementet i matsalen og/eller manglende betaling, kan føre til at en mister tilgang til matsalen.
* Uteboende elever kan ikke overnatte på internatet i ukedagene. Ved spesielle behov kan slik overnatting tillates, og avklares med internatleder på forhånd.

**Konsekvenser ved brudd på reglementet**

* Ved brudd på reglementet får eleven en eller flere «prikker».
* Eleven får beskjed når det er satt prikk.
* Foresatte til elever under 18 år blir kontaktet dersom en elev har fått tre prikker eller ellers når skolen ser det nødvendig.
* Dersom en elev har fått seks prikker fører det til en ukes utvisning fra internatet. Foresatte til elever under 18 år blir kontaktet før utvisningen gjennomføres.
* Dersom en elev pådrar seks nye prikker, vil det føre til utvisning fra internatet for resten av skoleåret.
* Andre reaksjoner kan benyttes dersom det er mer hensiktsmessig; kortere utvisninger på grunn av oppførsel og/eller enkelthendelser.
* Skolen snakker med eleven før det blir gjort vedtak om utvisning.
* Skolen er ikke ansvarlig for eventuelle ekstrautgifter ved utvisning fra internatet.
* Brudd på internatreglementet av elever som ikke bor i skolens internat, behandles etter tilsvarende prosedyre som for internatbeboere. Her vil eleven kunne nektes adgang til skolens område, med unntak av der hvor undervisningen foregår.
* Styret for Val skoler, ved styreleder, er klageinstans for utvisningsvedtak.

**Eksempler på forhold som fører til prikkbelastning (antall prikker i parentes)**
Listen er ikke uttømmende.

* For sent inne på sitt eget internat ved innetid (1-2)
* På feil internat eller besøk av noen fra annet internat etter innetid (1-2)
* På feil rom på eget internat eller besøk på eget rom etter 23.30 dag før skoledag (1-2)
* Overnatting på feil rom eller sammen med kjæreste (3)
* Fusk med brannlista. Her inngår også å komme tilbake før frokost når en har skrevet seg ut fra internatet (3)
* Tukling med brannvarslingsanlegg og/eller slukkeutstyr (6)
* Oppbevaring og bruk av fyrverkeri eller lignende (6)
* Ulovlig oppbevaring av skytevåpen eller ammunisjon (6)
* Uakseptabelt høyt nivå på stereoanlegg eller andre forstyrrelser (1)

Etter 3 prikker for høyt lydnivå på musikkanlegg inndras musikkanlegget til skoleslutt eller det sendes hjem.

* Oppbevaring/bruk av elektriske produkter som ikke er tillatt på rommet (1-2)
* Bruk av stearinlys el. på rom/fellesareal (1-2)
* Røyking andre steder enn i røykeskuret (2)
* Røyking innendørs (6). I tillegg kommer erstatning på kr 1500.
* Kjæledyr inne på internatet (3)
* Parkering/kjøring på internattunet (1-2)
* Ugrei oppførsel mot ansatte (1-6)
* Hærverk i tillegg til at skader må erstattes (3-6)
* Å bruke alkohol, være påvirket av alkohol eller oppbevare alkohol på Vals område. Herunder inngår også oppbevaring av tomgods (6)
* Å være til stede der det drikkes alkohol på skolens område (3)

 **Spesielt alvorlige brudd som også kan føre til varig utvisning fra internatet ved første gangs hendelse**

* Voldsbruk mot medelever og/eller ansatte (6)
* Oppbevaring og/eller bruk av narkotika (6)